בס"ד

**והעלהו שם לעולה**

**לפרשת וירא**

**הרב יצחק דור – ראש הישיבה**

"ויאמר משה גם אתה תתן בידינו זבחים ועולות ועשינו לה' אלוקינו. וגם מקנינו ילך עמנו, לא תשאר פרסה, כי ממנו ניקח לעבוד את ה' אלוקינו, " **'ואנחנו לא נדע מה נעבוד את ה' עד באנו שמה'** ".

הדברים של משה לפרעה בשיאה של יציאת מצרים מהדהדים באזני כל יהודי מאמין מאז ועד עתה. "ואנחנו לא נדע מה נעבוד את ה' עד בואנו שמה". היהודי צריך להיות מוכן לעבודת ה' ללא תנאים, ואף בתנאי אי ודאות כפי שנאמר: **"ואנחנו לא נדע... עד בואנו שמה".**

לא התבלבלנו בפרשה. אמנם לא בפרשת בא אנחנו אוחזים אלא בפרשת "וירא", ולא בספר שמות אלא בספר בראשית, אבל הרעיון המובא בפסוקים אלה הוא הרעיון לדעתי העומד בבסיס גדלותו של אברהם אבינו בנסיון העקידה, ומעשה אבות סימן לבנים.

הקב"ה אמר לאברהם אבינו: "קח נא את בנך, את יחידך אשר אהבת, את יצחק ולך לך אל ארץ המוריה, והעלהו שם לעולה, על אחד ההרים אשר אומר אליך". הביטוי והעלהו **לעולה** זוקק בירור. הלשון של **"לעולה"** לכאורה מיותרת. אנחנו מכירים בכל התורה את הביטוי "להעלות עולה" – אבל לא "להעלות **ל**עולה". הביטוי הזה חריג ואף עמדו על כך המפרשים הראשונים האחרונים.

ניתן לפרש את המילים "להעלות לעולה" בצורה של להעלות את יצחק "למקום העולה" שהוא על "אחד ההרים אשר אומר אליך". אברהם היה יכול להבין גם שהכוונה לשים את יצחק בנו על מקום העולה, על המזבח ולא לעשות לו מאומה. ניתן להבין בביטוי זה גם את הפעולה של לשים את העצים של העולה על יצחק. ואכן ההוראה של הקב"ה "והעלהו שם **ל**עולה" לא ברורה עד הסוף. כאן נכנס אברהם המאמין הגדול לתמונה בשיא דבקותו ואמונתו והוא בעצם מנסה להבין מה רצונו של הקב"ה.

ממש בחינת "ואנחנו לא נדע מה נעבוד את ה' עד בואנו שמה".

אברהם עושה הכל, הוא מעלה את יצחק להר, למקום העולה, ואולי בכך די לקיים את ציווי ה'. הוא שם את עצי העולה על יצחק ואולי זה ציווי ה'. הוא מעלה את יצחק על המזבח ובכך אולי מתקיים הציווי "והעלהו שם **ל**עולה", והוא מתפלל ואומר "אלוקים יראה לו **השה לעולה**". אולי השה יהיה לעולה וזה רצון ה' והוא מחכה לראות מה ה' רוצה.

בכל שלב אברהם מוכן, ולא יודע בדיוק מה רצון ה', ומקיים בגופו ובנפשו את העקרון "ואנחנו לא נדע מה נעבוד את ה' עד בואנו שמה".

כשנושא אברהם את עיניו ורואה את האיל נאחז בסבך בקרניו, מנסה אברהם את האפשרות של קרבן האיל תחת בנו ואז מתגלה עליו הקב"ה בברכה המדהימה בסוף העקידה.

הנכונות לעמוד בפני הלא נודע, לנסות להבין את רצון הקב"ה המדויק, להיות מוכנים לכל מסירות שהיא, וללכת עם הקב"ה ביחד בארץ לא מוכרת מבחינה רוחנית זוהי תכונת הנפש של האמונה ואהבה לקב"ה. תכונה אותה טבע אברהם אבינו – גדול המאמינים, אותה ממשיך משה לפני מתן תורה, ואותה מקבל כל יהודי כמשימה דתית בחייו. "ואנחנו לא נדע מה נעבוד את ה' עד בואנו שמה".

**שבת שלום ומבורך!**